Document ID: 32005R2095

ΚΑΝΟΝΙΣΜΌΣ (ΕΚ) αριθ. 2095/2005 ΤΗΣ ΕΠΙΤΡΟΠΉΣ
της 20ής Δεκεμβρίου 2005
για τη θέσπιση των λεπτομερών κανόνων εφαρμογής του κανονισμού (ΕΟΚ) αριθ. 2075/92 του Συμβουλίου όσον αφορά την κοινοποίηση στοιχείων στον τομέα του καπνού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2075/92 του Συμβουλίου, της 30ής Ιουνίου 1992, για την κοινή οργάνωση αγοράς του ακατέργαστου καπνού (1), και ιδίως το άρθρο 21,
Εκτιμώντας τα ακόλουθα:
(1)
Για να μπορέσει η Επιτροπή να παρακολουθήσει τις εξελίξεις στην αγορά στον τομέα του ακατέργαστου καπνού που διέπεται από την κοινή οργάνωση αγοράς η οποία θεσπίστηκε από τον κανονισμό (ΕΟΚ) αριθ. 2075/92, τα κράτη μέλη υποχρεούνται να κοινοποιούν τα απαραίτητα στοιχεία.
(2)
Προς το σκοπό αυτό, θεσπίστηκε ο κανονισμός (ΕΚ) αριθ. 604/2004 της Επιτροπής, της 29ης Μαρτίου 2004, όσον αφορά την κοινοποίηση στοιχείων στον τομέα του καπνού, αρχής γενομένης από τη συγκομιδή 2000 (2).
(3)
Τα στοιχεία που κοινοποιούνται πρέπει να παρέχουν μία γενική εικόνα της κοινοτικής αγοράς καπνού στο σύνολό της και πρέπει ιδίως να λαμβάνουν υπόψη τις διατάξεις του κανονισμού (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργού (3), και τις λεπτομέρειες εφαρμογής του.
(4)
Με στόχο την αποτελεσματική διαχείριση κρίνεται σκόπιμο τα στοιχεία που κοινοποιούνται να συγκεντρώνονται ανά ομάδα ποικιλίας καπνού και να καθορίζονται οι προθεσμίες για την υποβολή τους.
(5)
Ως εκ τούτου, πρέπει να προσαρμοστούν αναλόγως οι διατάξεις σχετικά με τα στοιχεία που κοινοποιούνται.
(6)
Για λόγους σαφήνειας και εξορθολογισμού, ο κανονισμός (ΕΚ) αριθ. 604/2004 πρέπει να καταργηθεί και αντικατασταθεί από ένα νέο κανονισμό.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για κάθε συγκομιδή, τα κράτη μέλη κοινοποιούν στην Επιτροπή ηλεκτρονικώς τα στοιχεία που αναφέρονται στα παραρτήματα IA, IB, II και III, εντός των καθορισμένων προθεσμιών.
Άρθρο 2
Τα κράτη μέλη λαμβάνουν τα μέτρα που είναι αναγκαία για να εξασφαλιστεί ότι οι σχετικοί οικονομικοί φορείς παρέχουν τα απαιτούμενα στοιχεία εντός των καθορισμένων προθεσμιών.
Άρθρο 3
1. Ο κανονισμός (ΕΚ) αριθ. 604/2004 καταργείται.
Ωστόσο, συνεχίζει να ισχύει για τις κοινοποιήσεις που αφορούν τη συγκομιδή 2005.
2. Οι παραπομπές στον καταργηθέντα κανονισμό νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος IV.
Άρθρο 4
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 2005.

Labels: 12
17
15
6